FI Euroopan unionin virallinen lehti C 255/59

Euroopan talous- ja sosiaalikomitean lausunto aiheesta ”Ehdotus neuvoston asetukseksi yhteisen tullitariffin autonomisten tullien tilapäisestä suspensiosta eräiden teollisuustuotteiden tuonnissa Madeiran ja Azoreiden autonomisille alueille”

KOM(2009) 370 lopullinen – 2009/0125 CNS

(2010/C 255/10)

Yleisesittelijä: Mário SOARES

Neuvosto päätti 7. syyskuuta 2009 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – neuvoston asetus yhteisen tullitariffin autonomisten tullien tilapäisestä suspensiosta eräiden teollisuustuotteiden tuonnissa Madeiran ja Azoreiden autonomisille alueille

KOM(2009) 370 lopullinen – 2009/0125 CNS.

Euroopan talous- ja sosiaalikomitean työvaliokunta päätti 17. marraskuuta 2009 antaa lausunnon valmistelun ”yhtenäismarkkinat, tuotanto ja kulutus” -erityisjaoston tehtäväksi.

Euroopan talous- ja sosiaalikomitea nimesi 16.–17. joulukuuta 2009 pitämässään 458. täysistunnossa (joulukuun 17. päivän kokouksessa) työjärjestyksensä 20 artiklan nojalla yleisesittelijäksi Mário Soaresin ja hyväksyi seuraavan lausunnon. Äänestyksessä annettiin 133 ääntä puolesta ja 2 vastaan.

1. Päätelmät ja suositukset

1.1 Komitea kannattaa komission esittämää ehdotusta asetukseksi.

1.2 Komitea katsoo, että Azoreiden ja Madeiran saarten asema syrjäisimpinä alueina oikeuttaa kaikilta osin tukitoimien toteuttamisen perinteisesti lähes yksinomaan matkailutuloista riippuvaisen paikallistalouden kehittämiseksi. Samanlaista järjestelmää sovelletaan nykyisin muihin syrjäisimpiin alueisiin, esimerkiksi Kanariansaariin.

1.3 Ehdotetuilla toimenpiteillä tuetaan sellaisen muun taloudellisen toiminnan ylläpitämistä ja kehittämistä, joka ei liity suoraan matkailuun, ja autetaan tällä tavoin osaltaan vakauttamaan ja ylläpitämään paikallista työllisyyttä, joka on näin entistä vähemmän altis matkailualan vaihteluille.

1.4 Komitea katsoo, että toimenpide on tarkoituksenmukainen kyseisten alueiden talouden kehittämiseksi ja paikallisen työllisyyden ylläpitämiseksi.

2. Komission ehdottaman asetuksen tiivistelmä

2.1 Soveltamisala

2.1.1 Komissio ehdottaa suspendoimaan tilapäisesti Madeiran ja Azoreiden autonomisille alueille suuntautuvassa tuonnissa kannettavat yhteisen tullitariffin autonomiset tullit tietyiltä liitteessä I täsmennetyiltä maatalous-, kaupalliseen tai teolliseen käyttöön tarkoitetuilta valmiilta tuotteilta sekä tietyiltä liitteessä II täsmennetyiltä raaka-aineilta, osilta ja komponenteilta, joita käytetään maataloustarkoituksiin, teolliseen jalostukseen tai ylläpitoon Madeiran ja Azoreiden autonomisilla alueilla.

2.1.2 Paikallisten yritysten olisi käytettävä valmiita tavaroita saarilla vähintään kahden vuoden ajan ennen kuin ne voidaan myydä vapaasti muualla Euroopan yhteisön tullialueella sijaitseville yrityksille.

2.1.3 Raaka-aineet, osat ja komponentit on käytettävä kyseisillä saarilla maataloustarkoituksiin tai teolliseen jalostukseen ja ylläpitoon.

2.1.4 Tavaroiden perinteisten kauppavirtojen väärinkäytön tai muuttumisen välttämiseksi tavaroiden käyttötarkoitusta suunnitellaan valvottavaksi.

2.2 Voimassaoloaika

Ehdotettu suspensio käsittää aikajakson tammikuun 1. päivästä 2010joulukuun 31. päivään 2019.

2.3 Toimenpiteen erityisyys aiemmin voimassa olleeseen järjestelmään nähden

2.3.1 Toimenpidettä sovelletaan kaikkiin kyseisillä alueilla sijaitseviin talouden toimijoihin.

2.3.2 Viime aikoihin asti ainoastaan Azorien ja Madeiran vapaa-alueilla sijainneet toimijat ovat voineet hyötyä kyseisestä toimenpiteestä neuvoston asetuksen (ETY) N:o 1657/93 nojalla. Kyseisen asetuksen voimassaolo päättyi 31. joulukuuta 2008 ilman, että asetuksella olisi onnistuttu aikaansaamaan vaikutuksia, joihin alun perin tähdättiin. Tästä syystä komissio on päättänyt Azorien ja Madeiran saarten alueviranomaisten ehdotuksesta, jolle Portugalin valtio on antanut tukensa, esittää voimassaolon jatkamista uudella asetuksella, jonka soveltamisala ulotetaan koskemaan kaikkia kyseisillä alueilla sijaitsevia talouden toimijoita.

2.4 Oikeusperusta

Oikeusperusta on EY:n perustamissopimuksen 299 artiklan 2 kohta.

2.5 Toimenpiteen perustelut

Tarkoitus on tukea niitä talouden aloja, jotka eivät ole suoraan riippuvaisia matkailutuloista, jotta matkailualan suhdannevaihteluja voidaan jossain määrin tasata ja paikallista työllisyyttä näin vakauttaa.